Author: brtanova
Last saved by: spano
Company: uvo

Predkladacia správa

Vypracovanie návrhu zákona, ktorým sa mení a dopĺňa zákon č. 263/1999 Z. z.  o verejnom obstarávaní v znení neskorších predpisov a o zmene zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov  vyplynulo z Plánu legislatívnych úloh vlády Slovenskej republiky na rok 2003.

V navrhovanom zákone  sa  upravujú pojmy používané v zákone, postupy pri uzavieraní koncesných zmlúv, kladie sa dôraz na používanie technických špecifikácií pri opise predmetu obstarávania,  zverejňovanie oznámení, opravné mechanizmy, povinnosti voči Európskej komisii a pod. 

Návrh zákona pred pripomienkovým konaním bol prerokovaný na neformálnych stretnutiach so zástupcami Európskej komisie – Direktoriát pre vnútorný trh. Návrhy a odporúčania boli zapracované do navrhovaného znenia zákona.

Predkladaný návrh zákona nebude mať žiadny hospodársky a finančný dosah, nebude mať vplyv na štátny rozpočet, rozpočet obcí alebo rozpočty vyšších územných celkov. Taktiež nebude mať negatívny environmentálny vplyv, ani vplyv na zamestnanosť.

Návrh zákona nebol prerokovaný v Rade hospodárskej a sociálnej dohody Slovenskej republiky vzhľadom na jeho obsah. Návrh zákona bol z hľadiska jazykovej správnosti posúdený Jazykovedným ústavom Ľudovíta Štúra.

Návrh zákona (pôvodne novela zákona) bol predložený 68 subjektom na pripomienkové konanie podľa Legislatívnych pravidiel vlády Slovenskej republiky. Bolo vykonaných 14 rozporových konaní, z toho na úrovni štatutárnych orgánov tri a to Správa štátnych hmotných rezerv Slovenskej republiky, Ministerstvo zahraničných vecí Slovenskej republiky a Národný bezpečnostný úrad. Nepodarilo sa odstrániť rozpor so Správou štátnych hmotných rezerv Slovenskej republiky, vzhľadom na to, že ich požiadavky boli nad rámec práva Európskych spoločenstiev upravujúceho  oblasť verejného obstarávania. Pôvodné  vyhodnotenie pripomienkového konania je súčasťou predkladaného materiálu.   

Predkladané nové znenie návrhu  zákona bolo vypracované na základe  návrhu zákona, ktorým sa mení a dopĺňa zákon č. 263/1999 Z. z. o verejnom obstarávaní  a o zmene a doplnení niektorých zákonov v znení neskorších predpisov a o zmene  zákona                      č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov, ktoré bolo prerokované v Legislatívnej rade vlády Slovenskej republiky 10. 6. 2003. Legislatívna rada vlády Slovenskej republiky prijala záver, podľa ktorého  bude vypracovaný nový zákon o verejnom obstarávaní a  z vecného hľadiska  prevezme znenie novely zákona.  Z uvedeného dôvodu bol vypracovaný nový zákon o verejnom obstarávaní, ktorý nebol predložený na pripomienkové konanie vzhľadom k tomu, že z vecného hľadiska  nedošlo k zmene. 

 Návrh nového znenia  zákona o verejnom obstarávaní  bol druhýkrát prerokovaný v Legislatívnej rade vlády Slovenskej republiky  24. júna 2003  so záverom jeho  dopracovania podľa  pripomienok a odporúčaní  a na rokovanie vlády predložiť  nové, upravené znenie. Úrad pre verejné obstarávanie dopracoval nové znenie návrhu zákona o verejnom obstarávaní podľa pripomienok  a odporúčaní Legislatívnej rady vlády Slovenskej republiky a na rokovanie vlády predkladá nové znenie návrhu zákona. 

Účelom predkladaného návrhu zákona je úplná aproximácia smerníc Európskych spoločenstiev pre oblasť verejného obstarávania. Harmonizácia pravidiel verejného obstarávania platných v Slovenskej republike s právom Európskych spoločenstiev 
je nevyhnutná aj z hľadiska čerpania finančných prostriedkov zo štrukturálnych fondov a Kohézneho fondu po vstupe Slovenskej republiky do Európskej únie.